Document ID: 31991D0116

ΑΠΟΦΑΣΗ ΤΟΥ ΣΥΜΒΟΥΛΙΟΥ της 25ης Φεβρουαρίου 1991 για τη σύσταση της ευρωπαϊκής συμβουλευτικής επιτροπής στατιστικής πληροφόρησης στον οικονομικό και κοινωνικό τομέα ( 91/116/ΕΟΚ )
ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη :
τη συνθήκη για την ίδρυση της Ευρωπαϊκής Οικονομικής Κοινότητας,
την πρόταση απόφασης που υποβλήθηκε από την Επιτροπή ( 1 ),
τη γνώμη του Ευρωπαϊκού Κοινοβουλίου ( 2 ),
τη γνώμη της Οικονομικής και Κοινωνικής Επιτροπής ( 3 ),
Εκτιμώντας :
ότι η εφαρμογή, παρακολούθηση και η αξιολόγηση των κοινοτικών πολιτικών εξαρτώνται σε μεγάλο βαθμό από την ύπαρξη κατάλληλων στατιστικών πληροφοριών στον οικονομικό και κοινωνικό τομέα -
ότι η Επιτροπή υπέβαλε στο Συμβούλιο, τον Απρίλιο του 1989, ανακοίνωση σχετικά με τη χάραξη κοινοτικής πολιτικής στον τομέα της στατιστικής πληροφόρησης -
ότι, με βάση αυτή την ανακοίνωση και κατόπιν προτάσεως της Επιτροπής, αφού διατύπωσε τη γνώμη του το Ευρωπαϊκό Κοινοβούλιο, το Συμβούλιο εξέδωσε, στις 19 Ιουνίου 1989, ψήφισμα σχετικά με την εφαρμογή σχεδίου δράσεων προτεραιότητας στον τομέα της στατιστικής πληροφόρησης για την περίοδο 1989-1992 ( 4 )-
ότι, με την απόφαση 89/383/ΕΟΚ, Ευρατόμ ( 5 ), το Συμβούλιο προέβη στη σύσταση της επιτροπής στατιστικού προγράμματος, η οποία αποτελείται από εκπροσώπους των στατιστικών υπηρεσιών των κρατών μελών και προεδρεύεται από αντιπρόσωπο της Επιτροπής, και συγκεκριμένα το Γενικό Διευθυντή της Στατιστικής Υπηρεσίας των Ευρωπαϊκών Κοινοτήτων - ότι η επιτροπή αυτή είναι υπεύθυνη για το συντονισμό των κοινοτικών και εθνικών στατιστικών προγραμμάτων όσον αφορά τις δράσεις, τα μέσα, τα χρονοδιαγράμματα και τις μεθόδους τους -
ότι η επίτευξη των στόχων που έχουν ανατεθεί στις Ευρωπαϊκές Κοινότητες, και ιδίως η δημιουργία της εσωτερικής αγοράς που προβλέπεται από την ενιαία πράξη, καθιστούν αναγκαία την τακτική διαβούλευση, με προσωπικότητες των επιστημονικών, κοινωνικών και οικονομικών κύκλων, προκειμένου να καθορίζονται οι στόχοι, οι προτεραιότητες και η φύση των πληροφοριών που απαιτούνται για την υποστήριξη των κοινοτικών πολιτικών -
ότι, σε όλα σχεδόν τα κράτη μέλη, υπάρχουν όργανα διαβούλευσης μεταξύ των χρήστων και των παραγωγών στατιστικών πληροφοριών, τα οποία λειτουργούν κυρίως σε συνάρτηση με τα προβλήματα των ενδιαφερόμενων χωρών -
ότι είναι επομένως ανάγκη να συσταθεί ευρωπαϊκή συμβουλευτική επιτροπή οικονομικής και κοινωνικής στατιστικής πληροφόρησης, η οποία θα αποτελείται από εκπροσώπους των παραγωγών και των χρήστων των εν λόγω στατιστικών πληροφοριών, και θα έχει ως αποστολή να συνδράμει το Συμβούλιο και την Επιτροπή στο συντονισμό των στόχων που καθορίζονται από την κοινοτική πολιτική στατιστικής πληροφόρησης,
ΑΠΟΦΑΣΙΖΕΙ : Άρθρο 1
Συνιστάται ευρωπαϊκή συμβουλευτική επιτροπή στατιστικής πληροφόρησης στον οικονομικό και κοινωνικό τομέα, που καλείται στο εξής "επιτροπή ". Η επιτροπή έχει ως αποστολή να επικουρεί το Συμβούλιο και την Επιτροπή στο συντονισμό των στόχων που καθορίζονται στα πλαίσια της κοινοτικής πολιτικής στατιστικής πληροφόρησης, λαμβάνοτας υπόψη τις ανάγκες των χρήστων και τις δαπάνες στις οποίες υποβάλλονται οι παραγωγοί των πληροφοριών . Άρθρο 2
Η επιτροπή συμβάλλει στη μελέτη και υποβάλλει προτάσεις για τις δράσεις που πρέπει να αναληφθούν, καθώς και για τους πόρους που απαιτούνται προς επίτευξη των στόχων που καθορίζονται στα πλαίσια της πολιτικής στατιστικής πληροφόρησης την οποία αποφασίζει η Κοινότητα .
Η επιτροπή διατυπώνει τη γνώμη της για το κοινοτικό στατιστικό πρόγραμμα, το σχεδιασμό του και την εξέλιξή του . Ειδικότερα, αποφαίνεται όσον αφορά :
- την καταλληλότητα των στατιστικών προγραμμάτων σε σχέση με τις ανάγκες που συνδέονται με την ευρωπαϊκή ολοκλήρωση, όπως προβάλλονται από τα κοινοτικά όργανα, τις εθνικές και περιφερειακές διοικήσεις, τους διάφορους οικονομικούς και κοινωνικούς κλάδους καθώς και τον επιστημονικό κόσμο,
- τη συνεργασία, σε επίπεδο οργάνωσης και προγραμματισμού, μεταξύ των διαφόρων οργανισμών που απαρτίζουν, στο σύνολό τους, τη στατιστική υποδομή της Κοινότητας,
- τις δαπάνες των τομεακών στατιστικών προγραμμάτων, είτε πρόκειται για δαπάνες που αναλαμβάνουν άμεσα οι κοινοτικές, εθνικές και περιφερειακές διοικήσεις, είτε για δαπάνες που αναλαμβάνουν οι υπόχρεοι για την παροχή των βασικών πληροφοριών,
- τους πόρους που απαιτούνται για την υλοποίηση των τομεακών στατιστικών προγραμμάτων, και τη συμφωνία τους με τους επιδιωκόμενους στόχους . Άρθρο 3
Το Συμβούλιο και η Επιτροπή μπορούν να συμβουλεύονται την επιτροπή για κάθε θέμα που αφορά την πολιτική στατιστικής πληροφόρησης . Η επιτροπή διατυπώνει γνώμες ή υποβάλλει εκθέσεις στο Ευρωπαϊκό Κοινοβούλιο, στο Συμβούλιο και στην Επιτροπή κάθε φορά που το κρίνει απαραίτητο για την αίσια εκπλήρωση της αποστολής της . Εργάζεται σε στενή συνεργασία με την επιτροπή στατιστικού προγράμματος και την επιτροπή στατιστικών για θέματα νομισματικά, χρηματοπιστωτικά και ισοζυγίου πληρωμών, η οποία έχει συσταθεί με την απόφαση 91/115/ΕΟΚ ( 6 ), στις οποίες διαβιβάζει τις γνώμες και τις εκθέσεις της, κυρίως όσον αφορά τις αιτήσεις που συνεπάγονται νέες στατιστικές εργασίες .
Η επιτροπή συντάσσει ετήσια έκθεση για τις προόδους της οικονομικής και κοινωνικής ευρωπαϊκής στατιστικής πληροφόρησης, την οποία διαβιβάζει στο Ευρωπαϊκό Κοινοβούλιο, στο Συμβούλιο, στην Επιτροπή και στην Οικονομική και Κοινωνική Επιτροπή . Άρθρο 4
Η επιτροπή αποτελείται από :
- τέσσερα μέλη εκπροσώπους της Επιτροπής, μεταξύ των οποίων το μέλος της επιτροπής που είναι υπεύθυνο για την πολιτική της στατιστικής πληροφόρησης,
- τον πρόεδρο της επιτροπής στατιστικών σε θέματα νομισματικά, χρηματοπιστωτικά και ισοζυγίου πληρωμών,
- τους δώδεκα προέδρους ή γενικούς διευθυντές των εθνικών στατιστικών υπηρεσιών των κρατών μελών,
- είκοσι τέσσερα μέλη ( δύο για κάθε κράτος μέλος ) τα οποία ορίζει το Συμβούλιο, κατόπιν διαβουλεύσεως με την Επιτροπή, μεταξύ των προσωπικοτήτων των διαφόρων οικονομικών και κοινωνικών κλάδων και του επιστημονικού κόσμου . Για τον διορισμό των μελών αυτών, κάθε κράτος μέλος αποστέλλει στο Συμβούλιο κατάλογο στον οποίο περιλαμβάνονται τέσσερις υποψήφιοι . Το Συμβούλιο λαμβάνει υπόψη την ανάγκη να διασφαλίζεται η κατάλληλη εκπροσώπηση των διαφόρων οικονομικών και κοινωνικών κλάδων και του επιστημονικού κόσμου . Άρθρο 5
Η θητεία των μελών που ορίζονται από το Συμβούλιο είναι τετραετής, με δυνατότητα ανανέωσης . Η εντολή έχει προσωποπαγή χαρακτήρα, τα δε καθήκοντα που ασκούν αυτά τα μέλη δεν συνεπάγονται την καταβολή αμοιβής . Ο κατάλογος των μελών δημοσιεύεται στην Επίσημη Εφημερίδα των Ευρωπαϊκών Κοινοτήτων, σειρά C . Άρθρο 6
Πρόεδρος της επιτροπής είναι το μέλος της Επιτροπής που είναι υπεύθυνο για την πολιτική στατιστικής πληροφόρησης .
Η επιτροπή εκλέγει έναν αντιπρόεδρο μεταξύ των μελών της για περίοδο δύο ετών, με δυνατότητα μιας μόνο ανανέωσης .
Τα καθήκοντα γραμματείας αναλαμβάνει η Στατιστική Υπηρεσία των Ευρωπαϊκών Κοινοτήτων . Άρθρο 7
Ο πρόεδρος συγκαλεί την επιτροπή κάθε φορά που το θεωρεί απαραίτητο και τουλάχιστον μία φορά ετησίως, είτε με πρωτοβουλία δική του είτε κατόπιν αιτήσεως του ενός τρίτου τουλάχιστον των μελών της . Άρθρο 8
Ο πρόεδρος μπορεί να καλέσει, ως παρατηρητές, τους γενικούς διευθυντές της Επιτροπής στην αρμοδιότητα των οποίων εμπίπτουν τα προς συζήτηση θέματα, ή κάθε άλλο άτομο που μπορεί να συμβάλει στις συζητήσεις . Άρθρο 9
Η επιτροπή συνεδριάζει έγκυρα όταν είναι παρόντα τα μισά τουλάχιστον μέλη της . Ένα μέλος μπορεί να εκπροσωπηθεί μόνο από άλλο μέλος και μπορεί να εκπροσωπήσει δύο μόνο μέλη της . Άρθρο 10
Η επιτροπή καταρτίζει τον εσωτερικό της κανονισμό . Βρυξέλλες, 25 Φεβρουαρίου 1991 .

Labels: 0
15
19